Barcelona (SN/JaW). Narodne mjeńšiny w Europje měli wjace prawow k samopo- stajowanju dóstać. K tomu namołwja Monika von Habsburg. „Za kóždej wjetšinu steja mjeńšiny, kotrež k wuwiću kraja přinošuja. Wšitke ludy a narody maja runohódnje ze sobu wobchadźeć“, rjekny wona na mytowanskim zarjadowanju Zjednoćenstwa dźenikow w mjeńšinowych a regionalnych rěčach Europy (MIDAS) sobotu w Barcelonje. Wona přepoda tam žurnalistiske myto, kotrež je po jeje nanje Ottu von Habsburgu pomjenowane, Katalanej Josepej Mariji Espinasej. Wón běše 23. apryla 1976 započał wšědnje jednu kolumnu w katalanšćinje w mjeńšinowym dźeniku Avui wozjewjeć, štož činješe hač do 1999. Hišće dźensa so nimale 90lětny pisanju wěnuje. Mjez druhim je hymnus znateho koparskeho mustwa FC Barcelona z jeho pjera, wón Serbskim Nowinam na kromje zarjadowanja wobkrući. Lětuše myto MIDAS dósta Sandor Tence, redaktor słowjenskeho dźenika w Italskej Primorski Dnevnik. Wjac hač 35 lět rozprawja wón předewšěm wo mjeńšinowych temach.
Budyšin (SN/MiR). W aprylu před 65 lětami wuńdźe prěnje čisło hornjoserbskeho dźěćaceho časopisa Płomjo. Mjeztym słuša wone do rukow kóždeho serbskeho abo serbsce wuknjaceho abo ze serbšćinu so zaběraceho šulerja wot 1. do 7. lětnika. Wjace hač 2000 eksemplarow wopušća jědnaće króć wob lěto ćišćernju.Wučerjo wužiwaja časopis wosebje rady za wuwučowanje, mjez druhim wpředmjetach serbšćina, domiznowěda a hudźba. Tola tež doma, w swójbach Płomjo rady čitaja. Čehodla tomu tak je? Zamołwity redaktor Płomjenja Pětr Šołta spyta to rozkłasć: „Prócuju so kóždy měsac wo wotměnjawe wudaće. Mamy stajne rubriki, kaž hódančka, žorty a comicsy. Zdobom zapřijimamy tež serije, roze-stajace so z historiskimi a načasnymi temami.“ Wot lěta 2008 Pětr Šołta zastojnstwo redaktora wukonja, štož z wulkim lóštom čini. To začuwa čitar na stajnje nowych idejach, kotrež spožčeja Płomjenju wosebity raz.
szl_Latn szl_Latn